[{"text_idx": "#000003", "text": "Y ffydd yma yng ngallu pobl i adnabod datrysiadau sy\u2019n ffitio i gyd-destun eu bywydau eu hunain sydd wedi ysbrydoli ein cwrs hyfforddiant diweddaraf \u2013 Nabod Natur: Nature Wise \u2013 a gafodd ei beilota\u2019n ddiweddar gan ystod o sefydliadau gan gynnwys Cyngor Abertawe, Mind Cymru a Llywodraeth Cymru."}, {"text_idx": "#000004", "text": "Wedi\u2019i anelu at esbonio\u2019r argyfwng natur byd-eang sydd yn ein wynebu, a gwneud hynny mewn ffordd hygyrch, mae\u2019r cwrs yn rhoi trosolwg o\u2019r ffordd gymhleth y mae ecosystemau yn gweithredu er mwyn cynnal bywyd. Yna, mae\u2019n symud ymlaen i archwilio\u2019r cysylltiadau rhwng gweithgareddau dynol a\u2019r amhariadau ar gylchredau naturiol sydd i\u2019w gweld o\u2019n cwmpas \u2013 gyda newid yn yr hinsawdd a lleihad yn niferoedd bywyd gwyllt yn ganlyniadau sy\u2019n dod yn fwyfwy amlwg."}, {"text_idx": "#000005", "text": "Mae\u2019r cwrs hefyd yn trafod fframweithiau adfer natur cenedlaethol a rhyngwladol, ynghyd a\u0302 thrafod y camau ymarferol sy\u2019n cael eu hannog neu eu harloesi. Yn bwysicaf oll i ni, mae\u2019r cwrs yn creu\u2019r gofod hwnnw a fydd yn galluogi\u2019r cyfranogwyr i ddefnyddio\u2019r wybodaeth a\u2019r cysyniadau sy\u2019n deillio o\u2019r cwrs yn eu bywydau eu hunain, ac adnabod y dulliau mwyaf defnyddiol a buddiol o weithredu, fel eu bod yn gallu mynd ati i adfer natur yn eu sefydliadau, yn y cartref ac yn y gymuned."}, {"text_idx": "#000006", "text": "Nid peth hawdd mo lansio cwrs o\u2019r math, gyda chymaint o sefydliadau arbenigol eisoes yn bodoli ym meysydd ecoleg, addysg, newid ymddygiad a chynllunio gweithredu \u2013 mewn gwirionedd, popeth y mae Nabod Natur yn cynnig. Ein nod oedd casglu\u2019r holl agweddau yma at ei gilydd, ac \u2018rydym wrth ein boddau gydag ymatebion ein mynychwyr peilot. Fel y dywedodd un cyfranogwr cynnar: \u201cYr ydych wedi grymuso pobl i newid ac, yn y byd sydd ohonom, mae hynny\u2019n ganlyniad gwych\u201d."}]